ET Euroopa Liidu Teataja C 55/18

Eelotsusetaotlus, mille esitas Cour d'appel de Liège (Belgia) 29. detsembril 2008 — Real Madrid Football Club, Zinedine Zidane, David Beckham, Raul Gonzalez Blanco, Ronaldo Luiz Nazario de Lima, Luis Filipe Madeira Caeiro, Futebol Club Do Porto S.A.D., Victor Baia, Ricardo Costa, Diego Ribas Da Cunha, P.S.V. N.V., Imari BV, Juventus Football Club SPA versus Sporting Exchange Ltd, William Hill Credit Limited, Victor Chandler (International) Ltd, BWIN International Ltd (Betandwin), Ladbrokes Betting and Gaming Ltd, Ladbroke Belgium S.A., Internet Opportunity Entertainment Ltd, Global Entertainment Ltd (Unibet)

(Kohtuasi C-584/08)

(2009/C 55/29)

Kohtumenetluse keel: prantsuse

Eelotsusetaotluse esitanud kohus

Cour d'appel de Liège

Põhikohtuasja pooled

Apellandid: Real Madrid Football Club, Zinedine Zidane, David Beckham, Raul Gonzalez Blanco, Ronaldo Luiz Nazario de Lima, Luis Filipe Madeira Caeiro, Futebol Club Do Porto S.A.D., Victor Baia, Ricardo Costa, Diego Ribas Da Cunha, P.S.V. N.V., Imari BV, Juventus Football Club SPA

Vastustajad: Sporting Exchange Ltd, William Hill Credit Limited, Victor Chandler (International) Ltd, BWIN International Ltd (Betandwin), Ladbrokes Betting and Gaming Ltd, Ladbroke Belgium S.A., Internet Opportunity Entertainment Ltd, Global Entertainment Ltd (Unibet)

Eelotsuse küsimused

Küsimused puudutavad nõukogu 22. detsembri 2000. aasta määruse (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades (1) artikli 5 punkti 3 tõlgendamist sellises spetsiifilises valdkonnas nagu internet.

Kui — nagu käesoleval juhul — väidetav kahju tekitatakse veebilehtedega ja

a) ühegi vastustajaks oleva ja vaidlusaluseid veebilehti haldava äriühingu asukoht ei ole Belgias,

b) ükski asjaomastest veebilehtedest ei ole Belgias asuvas serveris,

c) ühegi apellandi elu- ega asukoht ei ole Belgias,

d) kihlvedude veebilehed on kättesaadavad belglastest kasutajatele, kes võivad oma kihlveo seal registreerida, samas ulatuses kui need on kättesaadavad teistest osalisriikidest pärit internetikasutajatele, kuna tegemist on laiendiga „.com” veebilehtedega, mille eesmärk on laieneda kogu Euroopa turule, mitte laiendiga „.be”, mis on omane Belgiale,

e) veebilehed on kättesaadavad mitmes keeles, ilma et kaks Belgias kõige enam kasutatavat keelt kuuluksid süstemaatiliselt nende keelte hulka;

f) veebilehed pakuvad muu hulgas kihlvedusid Belgia mängude puhul samamoodi nagu välismaiste võistluste puhul,

g) Belgia avalikkusele suunatud spetsiifilise tehnoloogia või klientide värbamise tehnika kasutamist ei ole tõendatud,

h) Belgia avalikkuse osalemine kihlvedudes on täiesti marginaalne võrreldes kõikide nendel veebilehtedel registreeritud kihlvedude arvuga, kuna kihlvedusid korraldavate äriühingute poolt 2005. aasta kohta esitatud arvandmete kohaselt — mille õigsust vastaspool ei vaidlusta — moodustasid kõik Belgia kihlveod jalgpallimatšide puhul kokku vähem kui 0,25 % kihlvedudest, mis registreeriti veebilehtedel bwin.com, willhill.com, betfair.com, ladbrokes.com, sportingbet ja miapuesta, ning veebilehel vcbet.com osales kihlvedudes kokku vaid 40 belglast, 1) siis kas tuleb järeldada, et väidetav kahju on tekkinud või võib tekkida Belgias, mistõttu on Belgia kohtud pädevad seda kahju puudutavaid hagisid lahendama, kuna vaidlusalused veebilehed on muu hulgas suunatud Belgia avalikkusele, 2) või tuleb lähtuda sellest, et üksnes juhul, kui on tuvastatud piisav, oluline või märkimisväärne seos õigusrikkumise ja Belgia territooriumi vahel, on väidetav kahju on tekkinud või võib tekkida Belgias, mistõttu on Belgia kohtud pädevad seda kahju puudutavaid hagisid lahendama? 3) millised on sel juhul asjakohased kriteeriumid, mida tuleb sellise seotuse hindamisel arvesse võtta?

(1) EÜT 2001, L 12, lk 1; ELT eriväljaanne 19/04, lk 42.